Deċiżjoni tal-Kunsill 2005/495/PESK
tat- 13 ta' Ġunju 2005
dwar il-konklużjoni ta' ftehim bejn l-Unjoni Ewropea u l-Ukraina li jistabbilixxi qafas għall-parteċipazzjoni ta’ l-Ukraina fl-operazzjonijiet ta’ maniġġar ta’ kriżijiet ta’ l-Unjoni Ewropea
IL-KUNSILL TA' L-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 24 tiegħu,
Wara li kkunsidra r-rakkomandazzjoni mill-Presidenza,
Billi:
(1) Il-kondizzjonijiet dwar il-parteċipazzjoni ta’ stati terzi fl-operazzjonijiet ta’ maniġġar ta’ kriżijiet ta’ l-UE għandhom jiġu stabbiliti fi Ftehim li jistabbilixxi qafas għal tali parteċipazzjoni possibbli fil-ġejjieni, minflok ma jiġu definiti fuq bażi ta’ każ b’każ għal kull operazzjoni konċernata.
(2) Wara l-awtorizzazzjoni mill-Kunsill fit- 23 ta’ Frar 2004, il-Presidenza, assistita mis-Segretarju Ġenerali/Rappreżentant Għoli, innegozjat Ftehim bejn l-Unjoni Ewropea u l-Ukraina li jistabbilixxi qafas għall-parteċipazzjoni ta’ l-Ukraina fl-operazzjonijiet ta’ maniġġar ta’ kriżijiet ta’ l-Unjoni Ewropea.
(3) Il-Ftehim għandu jiġi approvat.
IDDEĊIEDA KIF ĠEJ:
Artikolu 1
Il-Ftehim bejn l-Unjoni Ewropea u l-Ukraina li jistabbilixxi qafas għall-parteċipazzjoni ta’ l-Ukraina fl-operazzjonijiet ta’ maniġġar ta’ kriżijiet ta’ l-Unjoni Ewropea huwa b’dan approvat f’isem l-Unjoni Ewropea.
It-test tal-Ftehim huwa mehmuz ma’ din id-Deċizjoni.
Artikolu 2
Il-President tal-Kunsill huwa b’dan awtorizzat li jagħzel il-persuna/i bis-setgħa li tiffirma/jiffirmaw il-Ftehim sabiex tintrabat l-Unjoni Ewropea.
Artikolu 3
Din id-Deċizjoni għandu jkollha effett mil-jum ta' l-adozzjoni tagħha.
Artikolu 4
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
Magħmula fi Brussel, 13 ta' Ġunju 2005.